Bechara Boutros al-Rahi

Hi Patriarka Kardinal Mar Bechara Boutros (Pedro) al-Rahi (o Raï,  ha Siriako: ܡܳܪܝ̱ ܒܫܰܐܪܰܗ ܦ̇ܶܛܪܳܘܣ ܪܰܐܥܺܝ Mor Bsharah Peṭros Raʿī,   puyde liwat Bishara Pedro al-Rahi o Evangelio Pedro al-Raï) (natawo 25 Pebrero 1940) amo an ika-77 nga Maronita nga Patriarka han Antiokia, usa nga puwesto nga iya ginkaptan tikang han 15 Marso 2011, nagsunod kan Patriarka Nasrallah Boutros Sfeir. Nakapot gihapon hi Rai han puwesto hin Kardinal han Singbahan Katolika.

Syahan nga bahin han kinabuhi ngan pag-aram
Natawo ha Himlaya, Matn District, Libano han 25 Pebrero 1940 hi  Bechara Boutros al-Rahi. Nagtambong hiya han Collège Notre Dame de Jamhour, usa nga Heswita nga iskwelahan ha Libano. Inmapi hiya han Orden Maronita Mariamita han 31 Hulyo 1962 ngan gin-ordenar hiya komo padi dida han 3 Septyembre 1967. Tikang 1967 tubtub 1975 hiya an responsable para han mga pagpasamwak ha Inarabo han Radyo Vaticano. Han 1975, nakakuha hiya hin PhD ha canon ngan sibil nga balaod. Nag-aram gihapon hiya hin tulo ka tuig ha Unibersidad Letran ha Roma.

Mga puwesto ha relihiyon
Ginkonsagrar hiya nga kabulig nga obispo han Antiokia han 12 Hulyo 1986, ni Patriarka Nasrallah Boutros Sfeir ngan dida han 9 Hunyo 1990, ginhimo hiya nga obispo han Byblos. Han 2003 napili hiya nga Maghirilom han Sinoda Maronita, ngan han 2009 ginhimo hiya nga Mangulo han Libano nga Komisyo Pan-Obispo para han Media.

Patriarka Maronita
Ha edad nga 71, napili hiya nga patriarka han mga Maronita dida han 15 Marso 2011, katapos in makakuha hiya hin labaw hin duha-ka-tagtulo nga bahin han mga votos han 39 ka obispo ngan nagsaliwan hiya kan Nasrallah Sfeir. An bag-o nga patriarka pormal nga naghangyo ngan nakakuha han pansingbahan nga komunyon tikang kan Papa Benedicto XVI han 24 Marso 2011 ha ilarom han Canon 76 § 2 han Kodigo han mga Kanon han mga Sinirangan nga Singbahan. An Misa han pag-inagurar han ika Patriarkado nahinabo dida han 25 Marso 2011, ha Bkerké, an sede han Patriarkado Katolika Maronita. Sugad han nahi-araan ha tanan nga mga Patriarka Maronita, gindugang ni Patriarka al-Rahi an dugang nga ngaran nga Boutros (o Pedro), an ngaran ni San Pedro, nga nagkapot anay han Sede han Antiokia ugsa binmalhin ha Roma ngan magin Obispo didto. Han 7 Marso 2012, ginhimo hi Patriarka al-Rahi nga api han Kongregasyon para han mga Sinirangan nga Singbahan.

Ginhimo hi Patriarka Bechara Boutros al-Rahi nga usa nga Kardinal ni Papa Benedicto XVI dida hin konsistoryo han 24 Nobyembre 2012.  Hi Patriarka al-Rahi amo an ika-upat nga Maronita nga Patriarka nga ginhimo nga kardnal, an syahan nga tulo amo an mga nanguna ha iya nga hira Pablo Pedro Meouchi, Antonio Pedro Khoraish, ngan Nasrallah Sfeir.

Han 31 Enero 2013, ginhimo ni Papa Benedicto XVI hi Kardinal Patriarka al-Rahi nga mag-alagad komo api han Kongregasyon para han mga Sinirangan nga Singbahan, han Tribunal Supremo han Signatura Apostolica, an Konseho Pontifisyo para han Pastoral nga Pag-ataman him mga Migrante ngan mga Itinerante, ngan han Konseho Pontifisyo para hin Sosyal nga Komuniskasyon.

Han Pebrero 2013, katapos han pagrenunsya ni Papa Benedicto XVI, hi Patriarka Rai, komo usa nga Kardinal, nagin kandidato ngadto han papado. Inmapi hiya komo kardinal nga elektor o nabotos dida han konklave nga nagpili kan Papa Francisco. Hi Kardinal Rai usa han upat nga mga kardinal-nga-nabotos tikang ha gawas han Singbahan Latina nga nagsul-ot hin lain nga mga panapton nga naangay han ira mga tagsa nga singbahan. An iba nga tulo nga kardinal-nga-elektor tikang ha gawas han Singbahan Latina amo hira Copta nga Katolika Patriarka-Emerito Antonios Naguib, Siro-Malabar nga Arsobispo Mayor George Alencherry, ngan Siro-Malankara nga Arsobispo-Mayor Baselios Cleemis.  An sul-ot ni Kardinal Rai dida han syahan nga adlaw han konklave nag-iba tikang han iba nga mga elektor nga diin an iya sul-ot puros-pula ngan iba nga pudong ha ulo nga naangay han Singbahan Maronita.  Hi Kardinal Rai amo gihapon an syahan nga Maronita nga Kardinal Patriarka nga nakatambong hin konklave papal.

Mga panlantaw ha relihiyon ngan politika
Han Abril 2011, nagsiring hi Patriarka Rahi nga para han ungara hin komunyon ngan gugma, magtatrabaho hiya hin "pagtukod hin sinsero ngan hingpit nga paghiruhimangraw" han mga Muslim "ngan pagtukod upod ha ira hin kabubwason hin sinaroan nga kinabuhi ngan pintakasi." Siring niya nga an nanguna ha iya "nakigbisog hin pag-insistir basi magin gawasnon an nasodnon nga paghimo-hin-desisyon ngan an tuna han Libano magawas tikang han tanan nga forma hin paglupig nan pag-okupar, pagtrabaho para hin pagrekonsilyar ha Bukid Libano ngan makaabot hin mga kinahanglanon nga reporma ha singbahan.  An tanan hini naghihimo hin pag-extender han primavera han singbahan nga nagtikang han Ikaduha nga Konsilyo ha Vaticano." Diri nagamit hi Patriarka Rai han pulong nga "Arabo nga primavera", kundi "Arabo nga invierno" ha pagpakita han iya pagkawaray gana nga reaksyon. 

Han Septyembre 2011, waray asiha hi Patriarka Rai han White House han iya bisita ha Estados Unidos tungod han iya waray pagmalinamposon hin pagpatok han Hezbollah, ngan han Siryahanon nga rehimen. Nagkaada ini hin pagkadelito han mga Kristyano ha Libano han mga naugop ngan mga diri-naugop han Patriarka. Han Pebrero 2013, nagbisita hiya han Sirya. Ginkritiko an iya bisita hin usa nga peryodiko Saudita nga an ngaran Al Watan nga mayda karikatura. Nagkiha hin kriminal nga pagkiha an iya abogado patok han peryodiko.

Mga premyo
Han 2011, hi Patriarka Rai gintagaan han Gran Krus han Legion de Honor han mangulo han Fransya nga hi Nicolas Sarkozy. Han 2012, nakakarawat hiya han premyo han Nasodnon nga Orden han Sedro.

Galeriya hin mga hulagway

Mga tigaman

Mga kasarigan

Mga natawo han 1940
Mga buhi nga tawo
Mga alumni han Unibersidad Pontifisyo han Letran
Mga namumuno ha relihiyon nga mga Libano
Mga Libano nga Maronita
Mga Patriarka Maronita han Antiokia
Mga api han Kongregasyon para han mga Sinirangan nga mga Singbahan
Mga Libano nga kardinal
Mga ginhimo nga kardinal ni Papa Benedicto XVI
Mga api han Signatura Apostolika
Mga api han Pontifisyo nga Konseho hin Komunikasyon Sosyal
Mga tawoo tikang han Matn nga Distrito